
O R D I N 

cu privire la unele măsuri de realizare a politicii de 

subvenţionare a producătorilor agricoli în anul 2012 

  

nr. 122  din  02.08.2012 

  

Monitorul Oficial nr.170-174/983 din 17.08.2012 

  

* * * 

În scopul administrării raţionale în continuare a mijloacelor Fondului de subvenţionare a producătorilor agricoli pentru anul 2012, realizării cît mai eficiente a politicii de subvenţionare a producătorilor agricoli în anul 2012, în temeiul prevederilor pct.9 lit.k) al Regulamentului privind organizarea şi funcţionarea Ministerului Agriculturii şi Industriei Alimentare, aprobat prin Hotărîrea Guvernului nr.793 din 02.12.2009 şi în baza informaţiei Agenţiei de Intervenţie şi Plăţi pentru Agricultură privind executarea Fondului de subvenţionare a producătorilor agricoli pentru semestrul I, 2012, expusă în scrisoarea nr.350 din 30.07.2012, 

ORDON: 

1. Se ia act de Raportul Agenţiei de Intervenţie şi Plăţi pentru Agricultură privind activitatea de administrare şi valorificare a Fondului de subvenţionare a producătorilor agricoli pentru semestrul I, 2012. 

2. Se acceptă propunerea Agenţiei de iniţiere a modificărilor şi completărilor în Regulamentul privind modul de utilizare a mijloacelor Fondului de subvenţionare a producătorilor agricoli, aprobat prin Hotărîrea Guvernului nr.57 din 31.01.2012, în sensul modificării procesului de recepţionare şi autorizare a cererilor de solicitare a sprijinului financiar, ţinînd cont de propunerea Ministerului Finanţelor, expuse în cadrul şedinţei comune de lucru din 19.07.2012. 

3. Se stopează, temporar, procesul de recepţionare a cererilor de acordare a sprijinului financiar, prevăzut de Regulamentul privind modul de repartizare a mijloacelor fondului de subvenţionare a producătorilor agricoli, aprobat prin Hotărîrea Guvernului nr.57 din 31.01.2012, pînă la aprobarea modificărilor şi completărilor, menţionate la punctul 2 al prezentului ordin. 

4. Se stabileşte că procedura de recepţionare a cererilor de acordare a sprijinului financiar, inclusiv introducerea în baza de date electronică a Agenţiei a solicitărilor aflate în proces de lucru, în cadrul oficiilor teritoriale ale Agenţiei de Intervenţie şi Plăţi pentru Agricultură, la situaţia din 01.08.2012, vor fi reluate odată cu intrarea în vigoare a modificărilor şi completărilor respective la Hotărîrea Guvernului nr.57 din 31.01.2012. 

5. Agenţia de Intervenţie şi Plăţi pentru Agricultură va asigura publicarea prezentului ordin în Monitorul Oficial al Republicii Moldova, precum şi pe paginile oficiale electronice ale Ministerului Agriculturii şi Industriei Alimentare şi ale Agenţiei de Intervenţie şi Plăţi pentru Agricultură. 

6. Controlul asupra executării prezentului ordin îl exercit personal. 

 

	MINISTRUL AGRICULTURII 

	ŞI INDUSTRIEI ALIMENTARE

